SET พรุ่งนี้แกว่งแดนลบหลังหลุด 1,400
บล.โกลเบล็ก มองแนวโน้มการลงทุนในวันพรุ่งนี้ (11 พ.ย.) คาดว่าดัชนีจะแกว่งตัว แต่มีทิศทางที่ไปในทางลบ เนื่องจากสัญญาณทางเทคนิคไม่สามารถยืนเหนือระดับ 1,400 จุด ทำให้ความมั่นใจหดหาย และวอลุ่มเทรดของตลาดบางด้วย พร้อมให้แนวรับ 1,390 จุด ส่วนแนวต้าน 1,410 จุด
10 พ.ย. 2558

นายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก เปิดเผยถึงตลาดหุ้นไทยวันนี้ (10 พ.ย.) แกว่งตัว แต่ส่วนใหญ่ดัชนีฯจะเคลื่อนไหวในแดนลบ เป็นไปในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่จะปรับตัวลง เนื่องจากมีความกังวลธนาคารกลางสหรัฐ (FED) จะปรับขึ้นอัตราดอกเบี้ยในการประชุม 15-16 ธ.ค.นี้ อีกทั้งตัวเลขเศรษฐกิจของจีนก็ออกมาไม่ดีด้วย จากตัวเลขดัชนี PPI และ CPI ที่ออกมาชะลอตัวลง รวมทั้งราคาน้ำมันก็ปรับตัวลงต่อเนื่องทำให้ไปกดดันหุ้นในกลุ่มพลังงาน ตลาดหุ้นจึงไม่สดใส
อย่างไรก็ตาม ตลาดยังมีแรงซื้อเข้ามาที่หุ้นที่มีผลประกอบการไตรมาส 3 ปี 2558 ออกมาดี และมีการเข้ามาเก็งกำไรหุ้นที่คาดการณ์ว่าผลประกอบการจะออกมาดีด้วย แนวโน้มการลงทุนในวันพรุ่งนี้ (11 พ.ย.) คาดว่าดัชนีจะแกว่งตัว แต่มีทิศทางที่ไปในทางลบ เนื่องจากสัญญาณทางเทคนิคไม่สามารถยืนเหนือระดับ 1,400 จุด ทำให้ความมั่นใจหดหาย และวอลุ่มเทรดของตลาดบางด้วย พร้อมให้แนวรับ 1,390 จุด ส่วนแนวต้าน 1,410 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 278.00 บาท ลดลง  8.00 บาท
J ปิดที่ 3.88 บาท เพิ่มขึ้น 1.11 บาท
JAS ปิดที่ 5.85 บาท ลดลง  0.15 บาท
AOT ปิดที่ 311.00 บาท เพิ่มขึ้น 2.00 บาท
SCC ปิดที่ 456.00 บาท ลดลง  8.00 บาท
 
ที่มา: สำนักข่าวอินโฟเควสท์